Abulhasan Rustufag'niy
Abulhasan Rustufagʻniy (arabcha: أبو الحسن رستفاغني — Abulhasan Ali ibn Saʼid Rustufagʻniy) — muhaddis, mutakallim, faqih. Allomaning bolaligi tugʻilib oʻsgan qishlogʻi Rustufagʻnda oʻtgan. Keyinchalik Samarqand shahriga borib, Abu Ahmad Iyodiy, Abu Mansur Moturidiy va Abul Qosim Hakim Samarqandiylardan taʼlim olgan. Bundan tashqari, Abulhasan Rustufagʻniy Balx shahriga borib, Abu Jaʼfar Hinduvoniyning suhbatida boʻlgani ham naql qilinadi. Tabaqot kitoblarida u alloma muhaddis, mutakallim, faqih va Imom Moturidiyning yaqin doʻsti, Samarqand shayxi sifatida tilga olingan.